ПРЕДЛОГ НА ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ЈАВНИТЕ ПРЕТПРИЈАТИЈА

Скопје, септември 2019 година

ВОВЕД

1. ОЦЕНКА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИТЕ ЗА ДОНЕСУВАЊЕ НА ЗАКОНОТ

Јавните претпријатија се регулирани со Законот за јавните претпријатија („Службен весник на Република Македонија” бр. 38/96, 9/97, 6/02, 40/03, 49/06, 22/07, 83/09, 97/10, 6/12, 119/13, 41/14, 138/14, 25/15, 61/15, 39/16 и 64/18).

Јавните претпријатија се основаат заради вршење на дејности од јавен интерес. Јавни претпријатија во име на Република Македонија основа Владата на Република Македонија, во име на општината советот на општината и во име на градот Скопје Советот на градот Скопје.

Органи на јавното претпријатие се:

* Управен одбор,
* Директор и
* Надзорен одбор.

Управниот одбор на јавното претпријатие се состои од најмалку пет, а најмногу 15 членови. Во управниот одбор основачот именува, односно разрешува претставници од редот на афирмирани и познати стручњаци во областа на предметот на работењето на јавното претпријатие имајќи ја предвид соодветната и правичната застапеност на припадниците на сите заедници.

За претседател и член на управниот одбор може да биде именувано лице кое ги исполнува следниве услови:

* е државјанин на Република Македонија,
* има стекнати најмалку 240 кредити според ЕКТС или завршен VII/1 степен образование,
* во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност и
* има минимум три години работно искуство.

Времетраењето на мандатот на членовите на управниот одбор не може да биде подолг од четири години.

Со работата на јавното претпријатие раководи директор, што го избира односно разрешува Управниот одбор. Директорот на јавното претпријатие може да определи вработен кој во негово отсуство го заменува и го води тековното работење на јавното претпријатие. Директорот се избира со мандат од четири години. Со работата на јавното претпријатие, основано од страна на општината, односно градот Скопје, раководи директор што го избира, односно разрешува градоначалникот на општината, односно градот Скопје. За именување на директор се објавува јавен оглас во три дневни весници, кои се издаваат на целата територија на Република Македонија, од кои во еден од весниците што се издаваат на јазикот што го зборуваат најмалку 20% од граѓаните кои зборуваат службен јазик различен од македонскиот јазик.

За директор може да биде именувано лице кое ги исполнува следниве услови:

* е државјанин на Република Македонија,
* има стекнати најмалку 240 кредити според ЕКТС или завршен VII/1 степен образование,
* во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност,
* има минимум пет години работно искуство,
* поседува еден од следните меѓународно признати сертификати или уверенија за активно познавање на англискиот јазик не постар од пет години и тоа: ТОЕФЕЛ ИБТ (TOEFL iBT) - најмалку 74 бода, ИЕЛТС (IELTS) - најмалку 6 бода, ИЛЕЦ (ILEC Cambridge English: Legal) - најмалку Б2 (B2) ниво, ФЦЕ (FCE Cambridge English: First) – положен, БУЛАТС (BULATS) - најмалку 60 бода или АПТИС (АPTIS) - најмалку ниво Б2 (B2).

Директорот е должен секои шест месеца да доставува извештај за работата на јавното претпријатие до управниот одбор, односно градоначалникот на општината, односно на градот Скопје. Во извештајот, директорот е должен особено да достави податоци за видот и обемот на работите извршени при обавување на дејноста на јавното претпријатие, како и податоци за финансиското работење. Ако од извештајот за работа се утврдат недостатоци и/или загуби во финансиското работење, директорот е должен истите да ги отстрани во наредните шест месеца. Директорот е должен да ги објави тримесечниот извештај кој содржи показатели за финансиското работење, годишната сметка и извештајот за работењето на јавното претпријатие на веб страницата на јавното претпријатие.

Директорот на јавното претпријатие се разрешува пред истекот на мандатот, во следниве случаи:

* на негово барање,
* ако настане некоја од причините, поради кои според прописите за работни односи му престанува работниот однос согласно со закон,
* ако не работи и постапува според закон, статут и актите на јавното претпријатие или неоправдано не ги спроведува одлуките на управниот одбор или постапува во спротивност со нив,
* ако со својата несовесна и неправилна работа предизвика штета на јавното претпријатие,
* ако ги занемарува или не ги извршува обврските и со тоа ќе настанат нарушувања во вршењето на дејноста од јавен интерес на јавното претпријатие,
* ако не достави извештај за работа,
* ако и по истекот на рокот од шест месеци не ги отстрани недостатоците или и во тој рок повторно има недостатоци и/или загуби во финансиското работење и
* ако и по истекот на рокот од 20 дена од завршувањето на тромесечјето до основачот не достави извештај за работа со финансиски показатели или ако во рок од 15 дена од денот на доставување на годишната сметка до Централниот регистар не ги објави тримесечниот извештај кој содржи показатели за финансиското работење, годишната сметка и извештајот за работењето на јавното претпријатие на веб страницата на јавното претпријатие.

Управниот одбор, односно градоначалникот на општината, односно на градот Скопје, доколку е исполнет еден од претходните услови ќе донесе одлука за разрешување на директорот. До изборот на нов директор, управниот одбор, односно градоначалникот на општината, односно на градот Скопје во рок од пет дена од донесувањето на одлуката за разрешување на директорот, именува вршител на должноста директор на јавното претпријатие, но не подолго од шест месеца.

За вршење контрола на материјално - финансиското работење на јавното претпријатие се формира надзорен одбор за контрола на материјално - финансиското работење (во натамошниот текст: надзорен одбор) од пет члена. Времетраењето на мандатот на членовите на надзорниот одбор не може да биде подолг од четири години. Членовите на надзорниот одбор ги именува, односно разрешува основачот.

* За член на надзорниот одбор може да биде именувано лице кое ги исполнува следниве услови:
* е државјанин на Република Македонија,
* има стекнати најмалку 240 кредити според ЕКТС или завршен VII/1 степен образование,
* во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност и
* има минимум три години работно искуство.

Заради вршење на работите на контрола надзорниот одбор за контрола може да врши испитување на лице место на сите документи и списи на јавното претпријатие. Надзорниот одбор за контрола може заради испитување на документите и списите на јавното претпријатие да повика стручни лица кои ќе му помагаат во решавањето на надзорот. Членовите на надзорниот одбор за контрола можат да присуствуваат на седницата на управниот одбор и им се доставува покана со сите материјали што им се доставуваат на членовите на управниот одбор. Надзорниот одбор за контрола задолжително ги прегледува тримесечните извештаи кои содржат показатели за финансиското работење, годишните сметки и извештајот за работа на јавното претпријатие и по прегледувањето му дава мислење на управниот одбор. Управниот одбор не може да ги усвои тримесечните извештаи кои содржат показатели за финансиското работење, годишните сметки и извештајот за работењето на јавното претпријатие, ако претходно не добие позитивно мислење од надзорниот одбор за контрола. Надзорниот одбор за контрола може да дава одобрение на актите донесени од управниот одбор, доколку тоа е утврдено со статутот на јавното претпријатие. Извештајот за прегледот на годишните сметки и извештајот за работењето на јавното претпријатие со свое мислење, надзорниот одбор за контрола му го доставува на министерот за финансии. Во извештајот до министерот за финансии, надзорниот одбор за контрола го известува за состојбата на јавното претпријатие врз чие работење врши контрола. Надзорниот одбор за контрола копие од извештајот му доставува и на министерот надлежен за работите на соодветната дејност. Надзорниот одбор задолжително се состанува најмалку четири пати годишно.

Законот за јавните претпријатија ја регулира работата и делувањето на јавните претпријатија. Законот содржи услови за назначување на членови на управни одбори, директори и членови на надзорни одбори. Сепак овие услови се премногу општи, и не се поврзани со самата надлежност на јавното претпријатие. Во однос на назначувањето на овие лица, недостасува мерит процедура, односно не е регулирана постапка за избор на најдобар кандидат, во случаи кога има повеќе кандидати за една позиција. Во однос на разрешувањето, законот содржи услови за разрешување единствено на директорите на јавните претпријатија, но не и членовите на управните и надзорните одбори. Законот содржи јасни одредби за редовна контрола на целокупната финансиска работа на јавното претпријатие од страна на надзорниот одбор. Ова би значело дека членовите на надзорниот одбор треба многу добро да ја познаваат работата на јавното претпријатие како и сите прописи кои се однесуваат на работата на јавните претпријатија, а од друга страна законот не пропишува јасни услови за вакви квалификации на членовите на надзорниот одбор. Со тоа во праска е невозможно, овие членови да извршат соодветна контрола.

II. ЦЕЛИ, НАЧЕЛА И ОСНОВНИ РЕШЕНИЈА

Целта на овие измени на Законот за јавните претпријатија е да се изврши усогласување на Законот за јавните претпријатија со новиот Закон за висока раководна служба, како и да се воспостави мерит процедура за селекција и назначување на членови на управните и на надзорните одбори во јавните претпријатија. Дополнително законот пропишува и услови за разрешување на членовите на управните и надзорните одбор на јавните претпријатија, ги зајакнува критериумите за членови на управни и надзорни одбори, го намалува бројот на членови на управни и надзорни одбори, како и утврдува профил на лица кои можат да бидат членови на управни и на надзорни одбори.

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГ ЗАКОНОТ ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Со оглед на тоа што со предложените измени и дополнувања на Законот за јавните претпријатија се предлага намалување на бројот на членови на управни и надзорни одбори и се укинуваат местата на замениците на директори, законот нема да бара никакви дополнителни средства од Буџетот на Република Северна Македонија.

IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНОТО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

За спроведување на овој закон, не се потребни дополнителни финансиски средства.

ПРЕДЛОГ НА ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ЈАВНИТЕ ПРЕТПРИЈАТИЈА

Член 1

Во Законот за јавните претпријатија („Службен весник на Република Северна Македонија” бр. 38/96, 9/97, 6/02, 40/03, 49/06, 22/07, 83/09, 97/10, 6/12, 119/13, 41/14, 138/14, 25/15, 61/15, 39/16, 64/18 и 35/19), по членот 6 се додава нов член 6-а, кој гласи:

„Член 6-а

(1)  Јавните претпријатија се класифицираат во големи, средни, мали и микро јавни претпријатија, во зависност од бројот на вработените, годишниот приход и просечната вредност на вкупните средства по годишните сметки во последните две години (пресметковни години).

(2)     Во првата година од работењето јавното претпријатие се распоредува според проценетиот обем на своето работење, а во втората според податоците од претходната година на работењето.

(3)     Распоредувањето од една во друга класификација на јавното претпријатие во согласност со ставот (1) на овој член, не може да се врши во текот на годината.

(4)     За микро јавно претпријатие се смета она кое во секоја од последните две пресметковни години, односно во првата година од работењето ги задоволило најмалку два од следниве три критериуми:

1. просечниот број на вработените, врз основа на часови на работа да е до десет вработени;
2. бруто приход остварен од јавното претпријатие од кој било извор да не надминува 50.000 ЕВРА во денарска противвредност или
3. дејноста ја вршат на територија на општина која има до 10.000 жители, согласно последно спроведениот попис.

(5)     Мало јавно претпријатие е она кое во секоја од последните две пресметковни години, односно во првата година од работењето ги задоволило најмалку три од можните четири следни  критериуми, и тоа:

1. просечниот број на вработените врз основа на часови на работа да е до 50 вработени;
2. годишниот приход да е помал од 2.000.000 евра во денарска противвредност; просечната вредност (на почетокот и на крајот на пресметковната година) на вкупните средства (во активата) да е помала од 2.000.000 ЕВРА во денарска противвредност или
3. дејноста ја вршат на територија на општина која има до 40.000 жители, согласно последно спроведениот попис..

(6)     За средно јавно претпријатие се смета она кое во секоја од последните две пресметковни години, односно во првата година од работењето ги задоволило најмалку три од можните четири следни критериуми, и тоа:

1. просечниот број на вработените врз основа на часови на работа да е до 250 работници;
2. годишниот приход да е помал од 10.000.000 ЕВРА во денарска противвредност;
3. просечната вредност (на почетокот и на крајот на пресметковната година) на вкупните средства (во активата) да е помала од 11.000.000 ЕВРА во денарска противвредност Или
4. дејноста ја вршат на територија на општина која има до 60.000 жители, согласно последно спроведениот попис..

(7)     Јавните претпријатија кои не се распоредуваат во микро, мали или средни стекнуваат статус на големи јавни претпријатија. Во случај на неможност за класифицирање на јавните претпријатија од ставовите (5) и (6) на овој член, односно кога сите три критериуми се различни, јавното претпријатие се распоредува како средено. Во случај на неможност за распоредување на јавното претпријатие од ставот (4) на овој член, односно кога двата критериуми се различни јавното претпријатие се распоредува како мало.

(8)     Ако за јавното претпријатие во последните две пресметковни години се утврдени различни податоци од значење за распоредувањето, јавното претпријатие го задржува распоредувањето од последната година.

(9)     Регистарот на годишните сметки при Централниот регистар на којшто му се доставуваат годишните сметки и финансиските извештаи, кој врши надзор, во рок од 60 дена од рокот пропишан за предавање на последната годишна сметка врз основа на која јавното претпријатие се распоредува според одредбите на ставот (1) од овој член, го известува јавното претпријатие за распоредувањето.

Член 2

Членот 17 се менува и гласи:

„(1) Управниот одбор на јавното претпријатие се состои од:

* пет члена во микро и мали јавни претпријатија и
* седум членови во средни и големи јавни претпријатија.

(2) Членовите на управниот одбор ги именува, односно разрешува основачот на јавното претпријатие.

(3) За претседател и член на управниот одбор може да биде именувано лице кое ги исполнува следниве услови:

* е државјанин на Република Македонија,
* има стекнати најмалку 240 кредити според ЕКТС или завршен VII/1 степен образование во соодветната област и
* во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност.

(4) По исклучок од став (3) алинеја 2 на овој член, за претседател и член на управниот одбор може да биде именувано лице кое нема стекнати најмалку 240 кредити според ЕКТС или завршен VII/1 степен образование во соодветната област, доколку истото е истакнат стопанственик, културен или спортски работник, кој има дадено значаен придонесува општината или регионот.

(5) Покрај општите услови од ставот (3) на овој член, членовите на управниот одбор во микро и мали јавни претпријатија треба да имаат и соодветно работно искуство, и тоа:

* два члена на управниот одбор треба да имаат најмалку пет години работно искуство во областа на дејноста на јавното претпријатие или во сродна дејност, согласно Националната класификација на дејностите на Државниот завод за статистика;
* два члена на управниот одбор треба да имаат најмалку пет години работно искуство, од кои најмалку три години искуство на раководна позиција или на раководење со тим и
* еден член на управниот одбор треба да има најмалку пет години работно искуство, од кои најмалку три години искуство со финансиско раководење.

(6) Покрај општите услови од ставот (3) на овој член, членовите на управниот одбор во средни и големи јавни претпријатија треба да имаат и соодветно работно искуство, и тоа:

* три члена на управниот одбор треба да имаат најмалку пет години работно искуство во областа на дејноста на јавното претпријатие согласно Националната класификација на дејностите на Државниот завод за статистика;
* два члена на управниот одбор треба да имаат најмалку осум години работно искуство, од кои најмалку три години искуство на раководна позиција или на раководење со тим и
* два члена на управниот одбор треба да имаат најмалку осум години работно искуство, од кои најмалку три години искуство со финансиско раководење.

(7) Мандатот на членовите на управниот одбор е четири години.

Член 3

По членот 17 се додаваaт пет нови членови 17-а, 17-б, 17- б, 17-г и 17- д кои гласат:

„Член 17-а

(1) За избор на претседател и членови на управниот одбор на јавно претпријатие основано од општина, три месеци пред истекот на мандатот на постојните членови, на предлог на Градоначалникот, Советот распишува јавен оглас, на својата веб страна, на веб страната на Агенцијата за администрација и Агенцијата за вработување, во социјалните медиуми, како и во два дневни весници, од кои еден кој се издава на македонски јазик и еден кој се издава на јазик кој го зборуваат најмалку 20% од припадниците на заедниците.

(2) За избор на претседател и членови на управниот одбор на јавно претпријатие основано од Владата, три месеци пред истекот на мандатот на постојните членови, на предлог на Генералниот секретар Владата распишува јавен оглас, на својата веб страна, на веб страната на Агенцијата за администрација и Агенцијата за вработување, во социјалните медиуми, како и во два дневни весници, од кои еден кој се издава на македонски јазик и еден кој се издава на јазик кој го зборуваат најмалку 20% од припадниците на заедниците.

(3) На јавниот оглас од ставот (1) на овој член може да се пријават сите заинтересирани кандидати, а со пријавата мора да приложат мотивационо писмо и кратка биографија.

(4) На јавниот оглас од ставовите (1) и (2) на овој член, кандидати за членови на управниот одбор може да номинираат граѓанските организации и бизнис заедницата, а со пријавата мора да приложат писмена согласност од номинираните кандидати, мотивационо писмо и кратка биографија.

(5) За избор на членови на управниот одбор во јавно претпријатие основано од општината, на предлог на Градоначалникот, Советот формира комисија за селекција составена од претседател, 2 члена и нивни заменици и тоа:

* претседател и негов заменик, вработени во општината;
* еден член и негов заменик, лица кои работат на селекција на кандидати во Агенцијата за администрација и
* еден член и негов заменик, лица кои работат во јавното претпријатие.

(5) За избор на членови на управниот одбор во јавно претпријатие формирано од Владата, на предлог на Генералниот секретар, Владата формира комисија за селекција составена од претседател, 2 члена и нивни заменици и тоа:

- претседател и негов заменик, лица вработени во Владата;

- еден член и негов заменик, лица кои работат на селекција на кандидати во Агенцијата за администрација и

- еден член и негов заменик, лица кои работат во јавното претпријатие.

(6) Градоначалникот за претседател на Комисијата на Советот му го предлага секретарот на општината, односно раководителот на организациската единица за управување со човечки ресурси, доколку не е назначен секретар, односно лице кое работи на управување со човечки ресурси, доколку нема ниту организациона единица за управување со човечки ресурси.

(7) Генералниот секретар за претседател на Комисијата на Владата му го предлага раководителот на организациската единица за управување со човечки ресурси, односно лице кое работи на управување со човечки ресурси во Владата.

(8) Доколку општината или Владата немаат лица кои работат на управување со човечки ресурси, за постапката на селекција може да ангажира експерти за управување со човечки ресурси од други институции на јавниот сектор.

(6) Постапката за селекција на претседател и членови на управниот одбор се состои од две фази и тоа:

* административна селекција и
* интервју.

Член 17-б

(1) Административната селекција се состои од проверка на исполнетоста на условите утврдени во јавниот оглас, приложените докази во пријавата и проценка на мотивационото писмо и кратката биографија.

(2) За кандидатите кои при административната селекција се утврди дека не ги исполнуваат условите утврдени во јавниот оглас или не ги доставиле потребните докази, постапката на селекција завршува.

(3) Вкупниот број на бодови за секој пријавен кандидат се утврдува врз основа на бодување на мотивационото писмо и кратката биографија во однос на стручните квалификации, работното искуство во струката и посебните компетенции.

(4) Административната селекција завршува најдоцна во рок од 15 дена по истекот на рокот за пријавување на кандидатите на јавните огласи.

Член 17-в

(1) Во рок од 10 дена од денот на завршување на административната селекција, Комисијата за селекција спроведува интервју со сите кандидати.

(2) Точниот датум, време и место на одржување на интервјуто се објавуваат на веб страната на основачот, 10 дена пред неговото одржување.

(3) На интервјуто, преку ситуациони прашања, се проверуваат потребните општите компетенции за член на управниот одбор, а преку стручни прашања или практични задачи, се проверуваат посебните работни компетенции од описот на работното место.

(4) Интервјуто се снима со камера, аза спроведување на интервјуто се води посебен записник за секој од кандидатите.

(5) Во рок од три дена од денот на спроведувањето на интервјуто, согласно со освоените бодови од административната селекција и интервјуто, Комисијата подготвува и до основачот доставува ранг листа од најмногу 15 најдобро рангирани кандидати за претседател и членови на управниот одбор, која се објавува на веб страната на основачот

(6) Основачот во рок од 15 дена од денот на приемот на предлогот од ставот (5) на овој член, донесува одлука за именување на најдобро рангираните кандидати.

(7) Основачот и јавното претпријатие се должни на својата веб страна да ги објават кратките биографии на сите членови на управниот одбор.

(8) Сите материјали од постапката за селекција ги чува основачот најмалку десет години.

(9) При чување на материјалите од ставот (8) на овој член, техничките и организационите мерки за тајност и заштита на личните податоци се применуваат во согласност со Законот за заштита на личните податоци и Правилникот за технички и организациони мерки. за тајност и заштита на лични податоци. обработка на лични податоци.

(10) Формата и содржината на барањето за објавување на јавниот оглас, формата и содржината на јавниот оглас, начинот на поднесување на пријавата, начинот на селекција на кандидати и бодувањето на различните фази на селекција, како и други прашања во врска со спроведувањето на постапката за избор на претседател и членови на управниот одбор, ги пропишува министерот надлежен за ресорот економија.

Член 17 - г

Незадоволните кандидати од постапката за селекција за членови на управниот одбор имаат право на жалба до Државната комисија за одлучување во управна постапка и постапка од работен однос во втор степен, во рок од 15 дена од денот на објавување на одлуката. “

Член 17 -д

(1Советот на општината, односно Владата, може да ги разреши сите членови на управниот одбор пред истекот на мандатот ако не е задоволен од нивната работа или ако јавното претпријатие не ги извршува дејностите од јавен интерес и не ги дава јавните услуги по пристапна цена и со соодветен квалитет на услугата, во континуитет, транспарентно без дискриминација на корисниците на услугата, а надзорниот одбор нема преземено никакви активности од својата надлежност за надминување на таквата состојба. (2) Основачот може да разреши претседател или член на управниот одбор во случај:

* ако не е присуствува на седниците на управниот одбор два пати последователно, или три пати во текот на две календарски години или
* ако се утврди дека во постапката за негово именување дал невистинити податоци.
* во случај на смрт или
* ако ја изгубил деловната способност.

(3) Во случај на предвремен престанок на мандатот на управниот одбор или на негов член, се спроведува постапка за селекција согласно одредбите од овој закон.

(4) Доколку Советот на општината, односно Владата ги разрешат сите членови на управниот одбор, до избор на нови членови може да назначат вршители на должност членови на управниот одбор кои ги исполнуваат законските услови за членови.

(5) Доколку Советот на општината не спроведе постапка за избор на членови на управниот одбор, Градоначалникот може да назначи ВД членови на управниот одбор, со лица кои ги исполнуваат законските услови.

Член 4

Во членот 19, по ставот (1) се додаваат два нови ставови (2) и (3), кои гласат:

„(2) Претседателот на управниот одбор, односно член на управниот одбор определен од претседателот, доколку тој од оправдани причини не е во можност, е должен да присуствува на седница на Советот на општината, односно на седница на Владата, секогаш кога ќе се дискутира и ќе се одлучува за работи и документи од надлежност на управниот одбор.

(3) Претседателот и членовите на управниот одбор за секоја седница на која присуствувале имаат право на паушал во висина од 1/3 од просечната плата на вработените во јавното претпријатие исплатена во претходната година. “

Член 5

Членот 19 – а се менува и гласи:

„(1) Со јавното претпријатие раководи директор.

(2) Директорот на јавното претпријатие се избира во постапка пропишана со законот кој ја регулира високата раководна служба.“

Член 6

Членовите 23, 23 – а, 24 и 24 –а се бришат.

Член 7

Членот 26 се менува и гласи:

„ (1) За вршење контрола на материјално - финансиското работење на средните и големите јавни претпријатија се формира надзорен одбор за контрола на материјално - финансиското работење (во натамошниот текст: надзорен одбор) од три члена и тоа:

* еден член дипломиран економист со пет години работно искуство на ревизија,
* еден член дипломиран правник со пет години работно искуство на правни работи и правна усогласеност и
* еден член со образование во областа на дејноста на јавното претпријатие согласно Националната класификација на дејностите на Државниот завод за статистика.

(2) Мандатот на членовите на надзорниот одбор е четири години.

(3) Членовите на надзорниот одбор од ставот 1 на овој член ги именува, односно разрешува основачот.

(4) За член на надзорниот одбор може да биде именувано лице кое покрај условите од ставот (1) на овој член ги исполнува следниве услови:

* е државјанин на Република Македонија и
* во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност.

(5) Постапката за именување на членови на надзорниот одбор е идентична на онаа за именување и разрешување на членови на управниот одбор.

(6) Во микро и малите јавни претпријатија контролата на материјално - финансиското работење се врши преку внатрешна ревизија, согласно Законот за јавна внатрешна финансиска контрола.

Член 8

По членот 26 се додава нов член 26-а, кој гласи:

„Член 26-а

(1) Основачот, може да ги разреши сите членови на надзорниот одбор пред истекот на мандатот ако не е задоволен од нивната работа или ако јавното претпријатие не ги извршува дејностите од јавен интерес и не ги дава јавните услуги по пристапна цена и со соодветен квалитет на услугата, во континуитет, транспарентно без дискриминација на корисниците на услугата, а надзорниот одбор нема преземено никакви активности од својата надлежност за надминување на таквата состојба. (2) Основачот може да разреши претседател или член на надзорниот одбор во случај:

* ако не присуствува на седниците на надзорниот одбор два пати последователно, или три пати во текот на две календарски години,
* ако се утврди дека во постапката за негово именување дал невистинити податоци,
* во случај на смрт или
* ако ја изгубил деловната способност.

(9) Во случај на предвремен престанок на мандатот на надзорниот одбор или на негов член, се спроведува постапка за селекција согласно одредбите од овој закон.

Член 9

Во членот 27, по ставот 6 се додаваат два нови ставови (7) и (8), кои гласат:

„(7) Претседателот на надзорниот одбор, односно член на надзорниот одбор определен од претседателот, доколку тој од оправдани причини не е во можност, е должен да присуствува на седница на Советот на општината, односно на седница на Владата, секогаш кога ќе се дискутира и ќе се одлучува за работи и документи од надлежност на надзорниот одбор.

(8) Претседателот и членовите на надзорниот одбор за секоја седница на која присуствувале имаат право на паушал во висина од 1/3 од просечната плата на вработените во јавното претпријатие исплатена во претходната година. “

Член 10

Членовите на управните и на надзорните одбори, како и директорите на јавните претпријатија именувани до денот на започнување со примена на овој закон ја извршуваат својата функција се до денот на истекувањето на нивниот мандат, согласно со законите по кои се избрани, односно именувани.

Член 11

Подзаконските акти пропишани со овој закон ќе се донесат во рок од три месеци од денот на влегувањето во сила на овој закон.

Член 12

Постапките за именување на членови на управни и надзорни одбори, како и на директори на јавните претпријатија започнати до денот на отпочнување со примена на овој закон, ќе се завршат согласно законот со кој се започнати.

Член 13

Овој закон влегува во сила осмиот ден од денот на објавувањето во “Службен весник на Република Македонија”, а ќе започне да се применува \_\_\_\_\_\_\_\_\_\_ од денот на влегувањето во сила.

ОБРАЗЛОЖЕНИЕ

НА ПРЕДЛОГ - ЗАКОНОТ ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ЈАВНИТЕ ПРЕТПРИЈАТИЈА

I. ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ - ЗАКОНОТ

Законот за организација и работа на органите на државната управа („Службен весник Јавните претпријатија се регулирани со Законот за јавните претпријатија („Службен весник на Република Македонија” бр. 38/96, 9/97, 6/02, 40/03, 49/06, 22/07, 83/09, 97/10, 6/12, 119/13, 41/14, 138/14, 25/15, 61/15, 39/16 и 64/18).

Јавните претпријатија се основаат заради вршење на дејности од јавен интерес. Јавни претпријатија во име на Република Македонија основа Владата на Република Македонија, во име на општината советот на општината и во име на градот Скопје Советот на градот Скопје.

Со членот 1 од предлог измените и дополнувањата на Законот за јавните претпријатија се врши класификација на јавните претпријатија на микро, мали, средни и големи, согласно класификацијата која во Законот за трговските друштва е направена за трговците.

Со членот 2 од Предлог законот, се менува членот 17 од постојниот закон со кој се регулира составот на управните одбори на јавните претпријатија. Со предложените измени се предлага управниот одбор на јавното претпријатие да се состои од најмалку пет, а најмногу девет членови, а да се утврдува во согласност со бројот на вработени во јавното претпријатие, буџетот со кој располага јавното претпријатие и бројот на корисници на услуги кои ги опслужува јавното претпријатие. Членовите на управниот одбор ќе ги именува, односно разрешува основачот на јавното претпријатие при што законот ги пропишува компетенциите кои кандидатите треба да ги имаат за да може да бидат именувани за членови на управниот одбор. Исто така пропишани се и формални услови за именување на членови на управниот одбор.

Со членот 3 од Предлог законот за изменување и дополнување на Законот за јавните претпријатија, по членот 17 се додаваaт пет нови членови 17-а, 17-б, 17- б, 17-г и 17- д со кои е пропишано дека за именување на претседател и членови на управниот одбор, основачот распишува јавен оглас, на својата веб страна, на веб страните на Агенцијата за администрација и Агенцијата за вработување, во социјалните медиуми, како и во два дневни весници, од кои еден кој се издава на македонски јазик и еден кој се издава на јазик кој го зборуваат најмалку 20% од припадниците на заедниците. На јавниот оглас за членови на управниот одбор може да се пријават сите заинтересирани кандидати. Со предложените измени се дава можност на јавниот оглас членови на управниот одбор да може да номинираат граѓанските организации и бизнис заедницата. Дополнително се пропишува мерит постапка за селекција на членовите на управните одбори, која ќе се состои од административна селекција и интервју, регулирана е правната заштита на незадоволните кандидати, а се утврдени и услови под кои може да бидат разрешени членовите на управните одбори пред истекот на нивниот мандат.

Со членот 4 од Предлог законот се менува членот 19-а од законот, при што се врши усогласување на Законот за јавните претпријатија со Законот за висока раководна служба, односно се бришат сегашните критериуми кои ги содржи овој закон, затоа што целокупната постапка за селекција на директори на јавните претпријатија, како и условите се регулирани со новиот Закон за висока раководна служба.

Со членот 5 од Предлог законот за изменување и дополнување на Законот за јавните претпријатија се бришат членовите 23, 23 – а, 24 и 24 –а од законот, а со кои парцијално се регулираат некои прашања околу статусот на директорите, а кои се регулирани со Законот за висока раководна служба.

Со членот 6 од Предлог законот се менува постојниот член 26, а со кој се регулира составот на надзорниот одбор. Согласно новото решение надзорниот одбор во средните и големите јавни претпријатија треба да се состои од три члена и тоа:

* еден член дипломиран економист со пет години работно искуство на ревизија,
* еден член дипломиран правник со пет години работно искуство на правни работи и правна усогласеност и
* еден член со најмалку пет години работно искуство од областа на дејноста на јавното претпријатие утврдена со Националната класификација на дејностите.

Со измените се предвидува во микро и малите јавни претпријатија контролата на материјално – финансиското работење да се врши согласно Законот за јавна внатрешна финансиска контрола.

Со членот 7 од Предлог законот се утврдуваат услови за предвремено разрешување на членовите на надзорниот одбор, или на целиот надзорен одбор.

Со членот 8 регулира статусот на членовите на управните и на надзорните одбори, како и директорите на јавните претпријатија именувани до денот на започнување со примена на овој закон.

Со членот 9 од Предлог законот се утврдува рокот за донесување на подзаконските акти кои произлегуваат од овој закон.

Со членот 10 од Предлог законот се регулира статусот на започнатите постапки, а со членот 10 од Предлог законот се регулира влегувањето во сила на Предлог законот за изменување и дополнување на Законот за јавните претпријатија.

II. МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Предложените законски одредби се меѓусебно поврзани, и се во корелација со останатите одредби од Законот за јавните претпријатија.

III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Со Предлог законот за изменување и дополнување на Законот за јавните претпријатија ќе се воспостави мерит процедура за селекција и именување на членови на управните и на надзорните одбори во јавните претпријатија. Дополнително законот пропишува и услови за разрешување на членовите на управните и надзорните одбори на јавните претпријатија, ги зајакнува критериумите за членови на управни и надзорни одбори, го намалува бројот на членови на управни и надзорни одбори, како и утврдува компетенции за членови на управни и на надзорни одбори. Со Предлог законот за изменување и дополнување на Законот за јавните претпријатија се врши усогласување на законот со новиот Закон за висока раководна служба.

ОДРЕДБИ ОД ЗАКОНОТ ЗА ЈАВНИТЕ ПРЕТПРИЈАТИЈА КОИ СЕ ИЗМЕНУВААТ И ДОПОЛНУВААТ

Член 17

Управниот одбор на јавното претпријатие се состои од најмалку пет, а најмногу 15 членови.

Во управниот одбор основачот именува, односно разрешува претставници од редот на афирмирани и познати стручњаци во областа на предметот на работењето на јавното претпријатие имајќи ја предвид соодветната и правичната застапеност на припадниците на сите заедници.

За претседател и член на управниот одбор може да биде именувано лице кое ги исполнува следниве услови:

* е државјанин на Република Македонија,
* има стекнати најмалку 240 кредити според ЕКТС или завршен VII/1 степен образование,
* во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност и
* има минимум три години работно искуство.

Времетраењето на мандатот на членовите на управниот одбор не може да биде подолг од четири години.

Член 19-а

Управниот одбор на јавното претпријатие, односно градоначалникот на општината, односно на градот Скопје, три месеци пред истекот на мандатот на постојниот директор донесува одлука за распишување на јавен конкурс за избор на директор. Управниот одбор на јавното претпријатие основано од Владата на Република Македонија три месеци пред истекот на мандатот на постојниот заменик на директор донесува одлука за распишување на јавен конкурс за избор на заменик на директор.

Во објавениот јавен конкурс од ставот 1 на овој член се утврдуваат условите кои треба да ги исполнува кандидатот за директор и заменик на директор на јавното претпријатие основано од Владата на Република Македонија, потребната документација и времетраењето на конкурсот.

Пристигнатите документи ги прегледува тричлена комисија избрана од управниот одбор, односно градоначалникот на општината, односно на градот Скопје и во рок од осум дена по истекот на рокот на конкурсот целокупната документација ја доставува до управниот одбор на јавното претпријатие, односно градоначалникот на општината, односно на градот Скопје.

Управниот одбор, односно градоначалникот на општината, односно на градот Скопје, во рок од 15 дена од денот на доставувањето на документацијата од ставот 3 на овој член, донесува одлука за избор на директор и заменик на директор во јавното претпријатие основано од Владата на Република Македонија.

Ако по распишаниот конкурс не се избере директор, управниот одбор, односно градоначалникот на општината, односно на градот Скопје во рок од пет дена од денот на истекот на рокот од ставот 4 на овој член именува вршител на должноста директор до именување на директор по распишан конкурс, но не подолго од шест месеци. Јавното претпријатие основано од Владата на Република Македонија кое има заменик на директор на кој не му е истечен мандатот, до именување на директор по распишан конкурс но не подолго од шест месеци ја врши должноста директор.

**Член 23**

Со работата на јавното претпријатие основано од Владата на Република Македонија раководи директор кој има заменик што го заменува и го води тековното работење на јавното претпријатие во негово отсуство, кои ги избира односно разрешува управниот одбор. Директорот на јавното претпријатие основано од страна на општината, односно градот Скопје може да определи вработен кој во негово отсуство го заменува и го води тековното работење на јавното претпријатие.

Директорот и заменик на директорот од ставот 1 на овој член се избира со мандат од четири години.

Со работата на јавното претпријатие, основано од страна на општината, односно градот Скопје, раководи директор што го избира, односно разрешува градоначалникот на општината, односно градот Скопје. За именување на директор и заменик на директор од ставот 1 на овој член се објавува јавен оглас во три дневни весници, кои се издаваат на целата територија на Република Македонија, од кои во еден од весниците што се издаваат на јазикот што го зборуваат најмалку 20% од граѓаните кои зборуваат службен јазик различен од македонскиот јазик.

За директор и заменик на директор од ставот 1 на овој член може да биде именувано лице кое ги исполнува следниве услови:

* е државјанин на Република Македонија,
* има стекнати најмалку 240 кредити според ЕКТС или завршен VII/1 степен образование,
* во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност,
* има минимум пет години работно искуство,
* поседува еден од следните меѓународно признати сертификати или уверенија за активно познавање на англискиот јазик не постар од пет години и тоа: ТОЕФЕЛ ИБТ (TOEFL iBT) - најмалку 74 бода, ИЕЛТС (IELTS) - најмалку 6 бода, ИЛЕЦ (ILEC Cambridge English: Legal) - најмалку Б2 (B2) ниво, ФЦЕ (FCE Cambridge English: First) – положен, БУЛАТС (BULATS) - најмалку 60 бода или АПТИС (АPTIS) - најмалку ниво Б2 (B2).

Директорот, на јавното претпријатие го обезбедува спроведувањето на одлуките и заклучоците на управниот одбор, учествува во спроведувањето на основите на програмата за работа и развој, учествуваат во утврдувањето на критериуми за користење и располагање со средствата и употребата на средства остварени со работењето на јавното претпријатие, врши усогласување на деловната активност на јавното претпријатие и врши други извршни работи во врска со работата и работењето на јавното претпријатие утврдени со статутот. Функцијата директор, и член на надзорниот одбор за контрола на јавното претпријатие е неспојлива со функцијата пратеник во Собранието на Република Македонија и функциите претседател и членови на Владата на Република Македонија, како и член на Советот и градоначалник на општината и Градот Скопје за јавните претпријатија, основани од општината, односно градот Скопје.

**Член 23-а**

Директорот е должен секои шест месеца да доставува извештај за работата на јавното претпријатие до управниот одбор, односно градоначалникот на општината, односно на градот Скопје.

Во извештајот од ставот 1 на овој член директорот е должен особено да достави податоци за видот и обемот на работите извршени при обавување на дејноста на јавното претпријатие, како и податоци за финансиското работење.

Ако од извештајот за работа се утврдат недостатоци и/или загуби во финансиското работење, директорот е должен истите да ги отстрани во наредните шест месеца.

Директорот е должен да ги објави тримесечниот извештај кој содржи показатели за финансиското работење, годишната сметка и извештајот за работењето на јавното претпријатие  на  веб страницата на јавното претпријатие.

**Член 24**

Директорот и заменик на директор на јавното претпријатие, основано од Владата на Република Македонија, за својата работа одговара пред управниот одбор на јавното претпријатие.  Директорот склучува договор со управниот одбор за уредување на односите со јавното претпријатие, во кој поединечно се утврдуваат правата, одговорностите и овластувањата согласно со закон.

Директорот на јавното претпријатие, основано од општината, односно градот Скопје, за својата работа одговара пред градоначалникот на општината, односно градот Скопје. Директорот склучува договор со градоначалникот на општината, односно градот Скопје за уредување на односите со јавното претпријатие, во кој поединечно се утврдуваат правата, одговорностите и овластувањата согласно со закон.

Директорот, заменик на директорот, членовите на управниот одбор и членовите на надзорниот одбор, ако извршат, односно донесат одлука за која знаеле или за која со оглед на околностите, морале да знаат дека ги повредуваат интересите на јавното претпријатие, одговараат неограничено и солидарно за штетата настаната со таквата одлука. Одговорноста се утврдува согласно со одредбите од Законот за трговските друштва кои се однесуваат на органите на управување.

**Член 24-а**

Директорот на јавното претпријатие и заменик на директор на јавното претпријатие основано од Владата на Република Македонија се разрешува пред истекот на мандатот, во следниве случаи:

-          на негово барање,

* ако настане некоја од причините, поради кои според прописите за работни односи му престанува работниот однос согласно со закон,
* ако не работи и постапува според закон, статут и актите на јавното претпријатие или неоправдано не ги спроведува одлуките на управниот одбор или постапува во спротивност со нив,
* ако со својата несовесна и неправилна работа предизвика штета на јавното претпријатие,
* ако ги занемарува или не ги извршува обврските и со тоа ќе настанат нарушувања во вршењето на дејноста од јавен интерес на јавното претпријатие,
* ако не достави извештај согласно со членот 23-а став 1 од овој закон,
* ако и по истекот на рокот определен во членот 23-а став 3 од овој закон не ги отстрани недостатоците или и во тој рок повторно има недостатоци и/или загуби во финансиското работење и
* ако и по истекот на рокот определен во членот 5 став 3 и членот 7-а став 1 од овој закон не ги објави тримесечниот извештај кој содржи показатели за финансиското работење, годишната сметка и извештајот за работењето на јавното претпријатие на веб страницата на јавното претпријатие.

Управниот одбор, односно градоначалникот на општината, односно на градот Скопје, во случаите од ставот 1 на овој член ќе донесе одлука за разрешување на директорот и заменик на директор.

До изборот на нов директор, управниот одбор, односно градоначалникот на општината, односно на градот Скопје во рок од пет дена од донесувањето на одлуката од ставот 2 на овој член, именува вршител на должноста директор на јавното претпријатие, но не подолго од шест месеци. Во јавното претпријатие основано од Владата на Република Македонија кое има заменик на директор на кој не му е истечен мандатот, до именување на директор по распишан конкурс но не подолго од шест месеци ја врши должноста директор.

Член 26

За вршење контрола на материјално-финансиското работење на јавното претпријатие се формира надзорен одбор за контрола на материјално-финансиското работење (во натамошниот текст: надзорен одбор) од пет члена. Времетраењето на мандатот на членовите на надзорниот одбор не може да биде подолг од четири години.

Членовите на надзорниот одбор од ставот 1 на овој член ги именува, односно разрешува основачот.

За член на надзорниот одбор може да биде именувано лице кое ги исполнува следниве услови:

* е државјанин на Република Македонија,
* има стекнати најмалку 240 кредити според ЕКТС или завршен VII/1 степен образование,
* во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност и
* има минимум три години работно искуство.